

***Број: 02 - \_\_\_\_\_\_\_\_\_\_ П Р Е Д Л О Г***

***\_\_\_\_\_\_\_\_\_\_\_\_година***

***С к о п ј е***

***ЗАПИСНИК***

***од Сто дваесет и четвртата седница на Управниот одбор на***

***Фондот за здравствено осигурување на Република Северна Македонија,***

*одржана на 11 август 2022 година со почеток во 14.00 часот*

*во просториите на Фондот*

***Присутни членови на Управниот одбор:***

* *Дејан Николовски, претставник од Министерството за финансии – претседател;*
* *д-р Арбен Љабеништа, претставник од Министерството за здравство – заменик на претседателот;*
* *д-р Љубиша Каранфиловски, претставник од Сојузот на синдикатите на Македонија – член;*
* *д-р Димитар Димитриевски, претставник од здружението на пензионерите – член;*
* *проф. д-р Јадранка Дабовиќ Анастасовска, претставник на осигурениците   – член;*
* *д-р спец. д-р сци. Тања Дејаноска, претставник на стопанствениците – член;*
* *дипл. фарм. спец. Маја Ковачева, претставник од Лекарската, Фармацевтската и Стоматолошката комора на Македонија – член.*

***Присутни од ФЗОРСМ:***

* *м-р Магдалена Филиповска Грашкоска, директор на ФЗОРСМ;*
* *Миле Сугарев, директор на секторот за финансиски прашања (учествуваше во работата по точката 2);*
* *Јасминка Смилевска, директор на правниот сектор (учествуваше во работата по точките 5, 6 и 11);*
* *Фатон Мемети, раководител на одделението за здравствено осигурување и нормативно-правни работи (учествуваше во работата по точките 9 и 10);*
* *Христо Трповски, раководител на одделението за регрес и судски постапки, во својство на записничар.*

*Седницата ја отвори и водеше претседателот Дејан Николовски. Утврди дека се присутни сите седум членови на Управниот одбор, со што условите за полноважно работење и одлучување се исполнети, по што го прочита претходно доставениот*

***П Р Е Д Л О Г - Д Н Е В Е Н Р Е Д***

* *Усвојување на записникот од Сто и дваесеттата седница на Управниот одбор одржана на 30 јуни 2022 година*
* *Усвојување на записникот од Сто дваесет и првата седница на Управниот одбор одржана на 13 јули 2022 година*
* *Усвојување на записникот од Сто дваесет и втората седница на Управниот одбор одржана од 14 до 15 јули 2022 година*

1. *Предлог за Исправка на Одлуката за изменување на Одлуката за утврдување на вкупниот договорен надоместок на јавните здравствени установи за 2022 година донесена на седницата одржана на 21 јули 2022 година;*
2. *Предлог за донесување Одлука за изменување на Одлуката за утврдување на вкупниот договорен надоместок на јавните здравствени установи за 2022 година;*
3. *Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната здравствена заштита;*
4. *Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната стоматолошка здравствена заштита од дејностите орална хирургија, ортодонција и протетика за 2022 година;*
5. *Предлог за донесување на Одлука за утврдување на начинот на издавање на боледување на осигурените лица кои се заболени од коронавирусот (COVID-19) од страна на избраните лекари;*
6. *Предлог за донесување на Правилник за начинот на користење на здравствени услуги на осигурените лица во странство;*
7. *Предлог за донесување на Правилник за изменување и дополнување на Правилникот за индикациите за остварување на право на ортопедски и други помагала;*
8. *Предлог за изменување и дополнување на Планот за јавни набавки на Фондот за 2022 година;*
9. *Разгледување на дополнителна информација за барањето на ПЗУ „Сан – Мед“ од Скопје разгледувано на Сто дваесет и третата седница на Управниот одбор;*
10. *Разгледување на Информација за молбата на ПЗУ Профарма од Ново Село;*
11. *Разгледување на дополнителна Информација за правните прописи поврзани со начинот на ретроактивно одјавување на осигурените лица од системот на задолжителното здравствено осигурување;*

# Разно.

*Потоа праша дали има предлози за дополнување на дневниот ред.*

*Пред усвојувањето на дневниот ред, Јадранка Дабовиќ Анастасовска укажа дека материјалот за точката 8 не беше доставен во рокот согласно Деловникот за работата на Управниот одбор.*

*Бидејќи не беа дадени предлози за дополнување на дневниот ред, Управниот одбор за Сто дваесет и четвртата седница едногласно го утврди следниот*

***Д Н Е В Е Н Р Е Д***

* *Усвојување на записникот од Сто и дваесеттата седница на Управниот одбор одржана на 30 јуни 2022 година*
* *Усвојување на записникот од Сто дваесет и првата седница на Управниот одбор одржана на 13 јули 2022 година*
* *Усвојување на записникот од Сто дваесет и втората седница на Управниот одбор одржана од 14 до 15 јули 2022 година*

1. *Предлог за Исправка на Одлуката за изменување на Одлуката за утврдување на вкупниот договорен надоместок на јавните здравствени установи за 2022 година донесена на седницата одржана на 21 јули 2022 година;*
2. *Предлог за донесување Одлука за изменување на Одлуката за утврдување на вкупниот договорен надоместок на јавните здравствени установи за 2022 година;*
3. *Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната здравствена заштита;*
4. *Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната стоматолошка здравствена заштита од дејностите орална хирургија, ортодонција и протетика за 2022 година;*
5. *Предлог за донесување на Одлука за утврдување на начинот на издавање на боледување на осигурените лица кои се заболени од коронавирусот (COVID-19) од страна на избраните лекари;*
6. *Предлог за донесување на Правилник за начинот на користење на здравствени услуги на осигурените лица во странство;*
7. *Предлог за донесување на Правилник за изменување и дополнување на Правилникот за индикациите за остварување на право на ортопедски и други помагала;*
8. *Предлог за изменување и дополнување на Планот за јавни набавки на Фондот за 2022 година;*
9. *Разгледување на дополнителна информација за барањето на ПЗУ „Сан – Мед“ од Скопје разгледувано на Сто дваесет и третата седница на Управниот одбор;*
10. *Разгледување на Информација за молбата на ПЗУ Профарма од Ново Село;*
11. *Разгледување на дополнителна Информација за правните прописи поврзани со начинот на ретроактивно одјавување на осигурените лица од системот на задолжителното здравствено осигурување;*
12. *Разно.*

*Потоа се пристапи кон разгледување на точките на дневниот ред.*

* *Усвојување на записникот од Сто и дваесеттата седница на Управниот одбор одржана на 30 јуни 2022 година*

*Управниот одбор без забелешки, едногласно го усвои записникот од Сто и дваесеттата седница на Управниот одбор одржана на 30 јуни 2022 година.*

* *Усвојување на записникот од Сто дваесет и првата седница на Управниот одбор одржана на 13 јули 2022 година*

*Тања Дејаноска укажа дека во заклучокот од точката 1, каде е наведено Фондот преку буџетскиот циркулар, за буџетот за 2023 година да побара средства потребни за зголемување на вредноста на капитациониот бод, треба да се направи корекција кај капитациониот бод на гинеколозите. Во заклучокот наместо „од 63 на 75 денари“ треба да стои „од 48 на 61 денар“. Покрај тоа, во точката 3, на крајот на реченицата наместо зборот „основано“ треба да стои зборот „издржано“.*

*И останатите членови на Управниот одбор се согласија со забелешките, па откако забелешките се внесоа во неговиот текст, записникот од Сто дваесет и првата седница одржана на 13 јули 2022 година беше едногласно усвоен.*

* *Усвојување на записникот од Сто дваесет и втората седница на Управниот одбор одржана од 14 до 15 јули 2022 година*

*Управниот одбор без забелешки, едногласно го усвои записникот од Сто дваесет и втората седница на Управниот одбор одржана од 14 до 15 јули 2022 година.*

*Потоа Тања Дејаноска укажа дека во записниците се нотирани задолженија за извршување од страна на Фондот, како изготвување информација за операциите на катаракта, активности за зголемување на капитацијата на избраните лекари, и за барањата на стоматолозите специјалисти за ревидирање на цените на нивните услуги. Бидејќи сеуште не се решени прашањата на кои се однесуваат задолженијата, побара Управниот одбор што побргу да ги добие информациите, односно да бидат подготвени предлози за решавање на барањата.*

***ТОЧКА 1 -*** *Предлог за Исправка на Одлуката за изменување на Одлуката за утврдување на вкупниот договорен надоместок на јавните здравствени установи за 2022 година донесена на седницата одржана на 21 јули 2022 година*

*По кусото објаснување на директорката Филиповска Грашкоска, врз основа на предлогот содржан во работниот материјал за точката 1, Управниот одбор едногласно донесе*

***Исправка***

***на Одлуката со број 02-11343/5 од 25 јули 2022 година за изменување на Одлуката за утврдување на вкупниот договорен надоместок на јавните здравствени установи за 2022 година***

*со која заради забележаните грешки во износите на договорните надоместоци на пет здравствени установи, се изврши нивна исправка.*

***ТОЧКА 2 -*** *Предлог за донесување Одлука за изменување на Одлуката за утврдување на вкупниот договорен надоместок на јавните здравствени установи за 2022 година*

*Објаснување на предлогот даде директорката Филиповска Грашкоска. Во објаснувањето се осврна на основите за измените на договорните надоместоци (плаќање за работа во недела, измени на законот за минимална плата, меѓусебни долгови на јавните здравствени установи, средства за биолошка терапија) и средствата што се предвидени за одделните основи.*

*По нејзиното излагање, подетални објаснувања на измените даде Миле Сугарев.*

*Во продолжение на дискусијата за предлогот, членовите на Управниот одбор изнесуваа свои согледувања за основите и предложените надоместоци, а поставуваа и дополнителни прашања за податоците изнесени во работниот материјал за седницата и во излагањата на директорката Филиповска Грашкоска и на Миле Сугарев.*

*Љубиша Каранфиловски укажа дека за слични здравствени установи има различни износи на зголемување а врз иста основа. Како пример ги даде клиничките болници и здравствените домови во Битола, Тетово и Штип.*

*Тања Дејаноска укажа дека Фондот треба да ги повика здравствените установи на рационализација на трошоците за дежурства, како и да врши проверки дали тие трошоци се реални.*

*Миле Сугарев на укажувањата одговори дека Фондот пресметките ги прави врз база на податоците од здравствените установи, кои даваат изјава за нивната точност и со тоа преземаат одговорност за евентуални погрешни податоци. Меѓутоа, Фондот дополнително врши контроли во јавните здравствени установи, при што не било утврдено давање неточни податоци. Потоа, даде и објаснување и за средствата за биолошки терапии, како една основите за изменување на договорните надоместоци кај шест здравствени установи.*

*Откако се исцрпи дискусијата за оваа точка на дневниот ред, се пристапи кон гласање. За донесување на предложената Одлука за изменување на Одлуката за утврдување на вкупниот договорен надоместок на јавните здравствени установи за 2022 година гласаа Дејан Николовски, Арбен Љабеништа, Љубиша Каранфиловски и Димитар Димитриевски, додека Тања Дејаноска гласаше против а Маја Ковачева и**Јадранка Дабовиќ Анастасовска се воздржаа од гласање.*

*На тој начин, Управниот одбор со мнозинство на гласови ја донесе предложената*

***Одлука***

***за изменување на Одлуката за утврдување на вкупниот договорен надоместок на јавните здравствени установи за 2022 година***

*со која надоместоците се изменија по повеќе основи, а согласно ребалансот на буџетот на Фондот.*

*Покрај одлуката, едногласно се донесе и*

***Заклучок:*** *Се задолжува стручната служба на Фондот, од**јавните здравствени установи да побара известување за наменската реализација на средствата одобрени за специфична намена во изминатиот период, а во иднина редовно, на квартално ниво да го известуваат Фондот.*

***ТОЧКА 3 -*** *Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната здравствена заштита*

*Во рамките на третата точка на дневниот ред, по кусото објаснување на директорката Филиповска Грашкоска, а имајќи го во вид и образложението на предлогот содржано во работните материјали за седницата, Управниот одбор*

***Одлука***

***за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната здравствена заштита за 2022 година***

*со која се измени висината на договорниот надоместок на една здравствена установа поради раскинување на договорот со Фондот и се утврди висината на договорниот надоместок за една здравствена установа на која Министерството за здравство и издало решение за работа во мрежата на здравствени установи.*

***ТОЧКА 4 -*** *Предлог за донесување на Одлука за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од специјалистичко – консултативната стоматолошка здравствена заштита од дејностите орална хирургија, ортодонција и протетика за 2022 година*

*И за четвртата точка на дневниот ред, кусо објаснување даде директорката Филиповска Грашкоска, по што имајќи го во вид и образложението на предлогот содржано во работните материјали за седницата, Управниот одбор*

***Одлука***

***за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната стоматолошка здравствена заштита од дејностите орална хирургија, ортодонција и протетика за 2022 година***

*со која се утврди висината на договорниот надоместок за една здравствена установа со која Фондот склучил договор за обезбедување здравствени услуги,*

*и*

***Одлука***

***за изменување и дополнување на Одлуката за утврдување на висината на вкупниот договорен надоместок на здравствените установи за обезбедени услуги од областа на специјалистичко – консултативната стоматолошка здравствена заштита од дејностите орална хирургија, ортодонција и протетика за 2022 година***

*со која се утврди висината на договорниот надоместок за една здравствена установа на која Министерството за здравство и издало решение за работа во мрежата на здравствени установи.*

***ТОЧКА 5 -*** *Предлог за донесување на Одлука за утврдување на начинот на издавање на боледување на осигурените лица кои се заболени од коронавирусот (COVID-19) од страна на избраните лекари*

*Објаснување на предлогот даде Јасминка Смилевска. Наведе дека предлогот за донесување на оваа одлука е подготвен заради укинувањето на кризната состојба од страна на Владата на РСМ, сметано од 30 јуни 2022 година, по што и Фондот од 1 јули 2022 година ги укина мерките и активностите кои ги донесе во делот на спречување на ширење на заразната болест Ковид-19. Меѓу нив и мерката за остварување на правото на боледување и исплата на плата и Критериумите за дијагностички постапки и оцена на привремена спреченост за работа поради болест и повреда. Притоа, мерката која ја донесе Владата на Седмата седница одржана на 26 јануари 2022 година, а се однесува на намалување на периодот на изолација за лицата кои се лабораториски потврдени на Ковид-19 на седум дена од денот на тестирањето, плус три последователни дена доколку лицето е без покачена телесна температура, сеуште е во сила, односно не е укината.*

*Следствено, со предложената одлука ќе му се даде можност на избраниот лекар, во зависност од клиничката слика на осигуреното лице заболено од коронавирусот COVID-19, врз основа на позитивен PCR тест да му издаде боледување најмногу до 10 дена, без да ги применува Критериумите за дијагностички постапки и оцена на привремена спреченост за работа поради болест и повреда. Со тоа, во услови на зголемување на бројот на заболени лица од коронавирусот COVID-19, им се овозможува на избраните лекари, по седмиот ден, за трите последователни дена, да не го упатуваат осигуреното лице на специјалист согласно Критериумите, доколку неговата клиничка слика тоа го дозволува.*

*По објаснувањето дискутираа членовите на Управниот одбор.*

*Арбен Љабеништа укажа дека покрај позитивниот PCR тест, врз основа на кој избраниот лекар може да го издаде боледувањето, во одлуката треба да се предвиди и брзиот антигенски тест.*

*Со предлогот се согласија и останатите членови на Управниот одбор а беше поддржан и од претставниците на Фондот – директорката Филиповска Грашкоска и Јасминка Смилевска.*

*Согласно дополнетиот текст на предлогот, Управниот одбор едногласно донесе*

***Одлука***

***за утврдување на начинот на издавање на боледување на осигурените лица кои се заболени од коронавирусот (COVID-19) од страна на избраните лекари***

*со која се овозможи избраниот лекар, во зависност од клиничката слика на осигуреното лице заболено од коронавирусот COVID-19, врз основа на позитивен PCR или брз антигенски тест, да издаде боледување најмногу до 10 дена, без упатување на осигуреното лице на специјалист согласно Критериумите за дијагностички постапки и оцена на привремена спреченост за работа поради болест и повреда.*

***ТОЧКА 6 -*** *Предлог за донесување на Правилник за начинот на користење на здравствени услуги на осигурените лица во странство*

*По кусиот вовед на директорката Филиповска Грашкоска, детално објаснување на предлогот даде Јасминка Смилевска. Наведе дека Правилникот за начинот на користење на болничко лекување на осигурените лица во странство, беше изготвен по насоките дадени од Државната комисија за спречување на корупцијата и беше донесен на седницата на Управниот одбор одржана на 30 декември 2021 година. Согласно законот, за правилникот беше побара согласност до Министерот за здравство, од каде беше вратен со забелешки и укажувања за изменување на дел од одредбите.*

*Бараните измени се направени и истите се однесуваат на постапката за избор на странски здравствени установи со кои Фондот ќе склучи договор. Во текстот на правилникот кој не доби согласност од министерот, беше предвидено изборот да се врши преку меѓународен повик. Меѓутоа, министерот ја оценил таквата постапка како ризична за спроведување поради можноста од неуспех во случај на повикот да не се јават доволен број на странски болници. Оттаму, во новите одредби на правилникот кој денес е на дневниот ред, постапката е поедноставена. Имено, таа започнува со давање на предлог странски клиники, од страна на универзитетските клиники од Скопје, кои се стручни и компетентни да посочат каде во странство е потребно да се упатуваат осигурениците на Фондот за лекувања кои нема можност да се извршат во земјава, односно каде и со кои установи Фондот треба да ги обезбеди овие здравствени услуги и да склучи договор. Покрај тоа, направени се измени на дел од одредбите кои се однесуваат на усогласување на одредбите со практичното работење на предметите каде се јавуваше потреба од прецизирање или доуредување со правна норма.*

*Димитар Димитриевски побара Фондот да размисли за овозможување на негов товар во странство да се спроведуваат и дијагностички процедури. Ова од причина што многу дијагностички процедури не е можно да се извршат во земјата а се суштински за лекувањето, поради што осигурените лица се принудени да ги извршуваат на своја сметка. Се разбира, дека и тие би се извршувале врз основа на мислење на соодветните клиники.*

*Директорката Филиповска Грашкоска во однос на тоа рече дека во моментов Фондот не може да го прифати тоа.*

*Со тоа, дискусијата по шестата точка на дневниот ред беше исцрпена и Управниот одбор едногласно го донесе предложениот*

***Правилник***

***за начинот на користење на здравствени услуги на осигурените лица во странство***

***ТОЧКА 7 -*** *Предлог за донесување на Правилник за изменување и дополнување на Правилникот за индикациите за остварување на право на ортопедски и други помагала*

*Во рамките на седмата точка на дневниот ред, по објаснувањето на директорката Филиповска Грашкоска и кусата дискусија што следеше, Управниот одбор едногласно го донесе предложениот*

***Правилник***

***за изменување и дополнување на Правилникот за индикациите за остварување на право на ортопедски и други помагала***

*со кој се извршија измени и дополнувања во Списокот на поправки на ортопедски помагала со што се овозможија поправки и замена на составните делови на девет помагала.*

***ТОЧКА 8 -*** *Предлог за изменување и дополнување на Планот за јавни набавки на Фондот за 2022 година*

*Директорката Филиповска Грашкоска објасни дека предлогот се однесува на бришење на три постапки за набавка на информатичка опрема и услуги и дополнување на планот со една нова постапка која ги заменува, при што проценетата вредност се намалува. Покрај тоа, се предлага и зголемување на проценетата вредност на постапката за набавка на услуги за осигурување на имотот на Фондот, поради тоа што во годинава спроведените две постапки беа пристигнати понуди повисоки од предвидените средства.*

*По објаснувањето, Управниот одбор едногласно ја донесе*

***Одлука***

***за изменување и дополнување на Планот за јавни набавки за 2022 година на Фондот за здравствено осигурување на Република Северна Македонија***

*со која беа извршени предложените измени на Планот.*

***ТОЧКА 9 -*** *Разгледување на дополнителна информација за барањето на ПЗУ „Сан – Мед“ од Скопје разгледувано на Сто дваесет и третата седница на Управниот одбор*

*Барањето на ПЗУ „Сан – Мед“ од Скопје беше разгледувано на Сто дваесет и третата седница, кога Управниот одбор побара стручната служба да обезбеди дополнителни информации и да изврши проверки на одредени околности, по што дискусијата за барањето да продолжи на следната седница.*

*Откако Фатон Мемети ги објасни дополнителните информации кои се содржани во работните материјали за денешната седница, Управниот одбор едногласно донесе*

***Заклучок:*** *Се задолжува стручната служба на Фондот по барањето да постапи согласно правните прописи што се однесуваат на ова прашање и одредбите на договорот што Фондот го има склучено со здравствената установа.*

***ТОЧКА 10 -*** *Разгледување на Информација за молбата на ПЗУ Профарма од Ново Село*

*Во рамките на точката десет, по објаснувањето на Фатон Мемети и дискусијата што следеше, Управниот одбор едногласно донесе*

***Заклучок:*** *Се прифаќа молбата на**ПЗУ Профарма од Ново Село. Да се исплати бараниот износ за спорниот период од месеците јули до ноември 2021 година.*

*По разгледувањето на оваа точка од дневниот ред, во 15.50 часот, поради неодложни обврски, седницата ја напушти Тања Дејаноска, а Управниот одбор продолжи да работи со кворум од шест члена.*

***ТОЧКА 11 -*** *Разгледување на дополнителна Информација за правните прописи поврзани со начинот на ретроактивно одјавување на осигурените лица од системот на задолжителното здравствено осигурување*

*Управниот одбор на Сто дваесет и третата седница разгледуваше Информација за правните прописи поврзани со начинот на ретроактивно одјавување на осигурените лица од системот на задолжителното здравствено осигурување кога од Маја Ковачева беше истакнато дека поради ретроактивното одјавување на осигуреници, аптеките трпат штети. Имено, до тоа доаѓа во ситуациите кога на осигуреник на Фондот ќе му се издаде лек во аптека, но подоцна, а пред наплата на фактурата, на осигуреникот му престанува здравственото осигурување.*

*За денешната седница беше подготвена дополнителна информација, која пред Управниот одбор ја објасни Јасминка Смилевска. Согласно информацијата, Фондот не може да го надмине проблемот, бидејќи во однос на одјавувањето на осигурените лица мора да се раководи од образецот М2 - Одјава од задолжително социјално осигурување. Наведе и дека Фондот ќе се обрати до Министерството за здравство со укажување на можни решенија, кои подразбираат измени на Законот за здравственото осигурување во насока и по престанокот на осигурувањето во одреден период да се признаваат услугите дадени на осигуреникот.*

***ТОЧКА 12 -*** *Разно*

* *Во рамките на точката разно, откако беше известен дека во Фондот било пристигнато известување за заклучок на Владата, согласно кој висината на надоместоците на управните и надзорните одбори во јавниот сектор треба да биде пониска од претходно утврдената, Управниот одбор едногласно донесе*

# **Одлука**

# **за определување на месечен надоместок за работата на членовите на Управниот одбор на Фондот за здравствено осигурување на Република Северна Македонија**

*со која надоместоците на претседателот, на заменикот на претседателот и на членовите на Управниот одбор се сообразија со заклучокот на Владата.*

* *Понатаму под точката разно, претседателот Дејан Николовски извести дека на дневниот ред на следната седница ќе биде распишување конкурс за именување на директор на Фондот за здравствено осигурување на Република Северна Македонија. Имено, директорката Филиповска Грашкоска со решение на Владата од 19 април оваа година е именувана за вршител на должноста директор, до распишување на конкурс, а во траење од најмногу шест месеци. Бидејќи според законот, конкурсот треба да трае најмалку 30 дена, потребно е навремено да бидат преземени активностите за спроведување на постапката најдоцна до истекот на шесте месеци.*

*Со тоа, дневниот ред на седницата беше исцрпен и Управниот одбор во 16.30 часот заврши со работата на Сто дваесет и четвртата седница.*

***Записничар, Управен одбор/Bordi drejtues***

***Христо Трповски Претседател/Kryetar,***

***Дејан Николовски***